**שיפוץ דירות עבור נזקקים - המיזם החברתי פרויקט ידיים**

המיזם החברתי **פרויקט ידיים** קם במטרה לסייע למצוקת תנאי המגורים של האוכלוסייה החלשה בישראל. משפחות רבות, קשישים ונכים, סובלות מבעיות תחזוקה קריטיות שנותרות ללא מענה בשל העלות הכספית הכבדה הכרוכה בהזמנת בעלי מקצוע. רבים מהם, ובעיקר המבוגרים, שוהים את רוב זמנם בבית וההשלכות השליליות של מצב הדירה עליהם מתגברות.

**פרויקט ידיים** מפעיל צוותי מתנדבים קבועים בעלי כישורים טכניים (הנדי-מנים) לשיפוץ דירות. המתנדבים ברובם אינם בעלי מקצוע בתחום השיפוצים, אך הם בעלי מיומנות, ניסיון, ואהבה ל "עבודה עם הידיים". הצוותים משלבים בתוכם מגוון יכולות טכניות עפ"י כישורי המתנדבים. כל צוות תורם מזמנו חצי יום התנדבות בתדירות של אחת לארבעה חודשים. ראש הצוות מופנה על-ידי רכזי הפעילות אל הדירה המיועדת על מנת לערוך בה ביקור מקדים, להבין את הצרכים של הדיירים, ולהכין תכנית לשיפוץ. החומרים נרכשים בכספי תרומות (המיזם הינו עמותה רשומה) ואת כלי העבודה מביאים המתנדבים מהבית.

**העמותה משקיעה בממוצע כ- 1500 עד 3000 ₪ לשיפוץ.** ההוצאה היא נטו עבור עלות החומרים, שנקנים במחירים מיוחדים מעסקים מקומיים שנרתמו לסייע. **עם הסכומים האלו המתנדבים מצליחים לחולל שינוי בדירה**: מחליפים ברזים דולפים, מתקנים תריסים, ניאגרות, מבצעים תיקוני טיח, צביעה, בונים ארונות, מדפים, מתקנים רהיטים, דלתות, כיורים, מתקינים מאווררי תקרה, תאורה, וילונות, קירות גבס, קרמיקה ועוד. **השווי האמיתי של כל שיפוץ נע לרוב בין 10,000 ל- 30,000 שקלים ויותר, והרווח הוא של האנשים להם אנו עוזרים – החלשים ביותר בחברה.**

נפח הפעילות כיום עומד בממוצע על 2-3 דירות משופצות בכל חודש. הקדימות לשיפוץ נקבעת על-פי שיקולים של דחיפות וניצול מקסימלי של יכולות הצוותים. לכן ככלל, **דירות במצב כללי רע ובעלות היקף נרחב של בעיות תחזוקה מקבלות עדיפות.**

**טרם פנייה לפרויקט ידיים אנא וודאו היטב:**

1. הדירה הינה בבעלות הדיירים או בדיור הציבורי (לא ניתן לשפץ דירות בשכירות רגילה).
2. הבעיה בדירה אינה נקודתית אלא ישנו היקף משמעותי של בעיות תחזוקה/אסתטיקה.
3. ישנה נזקקות כלכלית מובהקת.
4. מסוגלות של הדיירים לשתף פעולה עם התהליך ועם המתנדבים (או במידה ולא – ליווי מלא של גורם אחר).

**הפנייה לפרויקט ידיים היא פשוטה ומתבצעת באופן הבא:**

* **מילוי "שאלון הפניית דירה" קצר** (מצ"ב) – חייב להיות ממולא ע"י הגורם המטפל/המלווה במהלך ביקור בדירה.
* רכז הפעילות מטעם הפרויקט ייצור קשר עם ממלא הטופס ויתאם בעזרתו **ביקור ראשוני קצר בדירה**.
* רכז הפעילות יעדכן את הגורם המפנה ב**החלטה לגבי הדירה**, ובטווח הזמנים המשוער עד לשיפוץ.
* לאחר קביעת התאריך לשיפוץ, יעודכן הגורם המפנה ויתואם **ביקור ראש הצוות בדירה לצורך היכרות ותכנון יסודי.**
* **השיפוץ:** צוות של 5-8 מתנדבים שיעבדו בדירה במשך כחצי יום (בוקר-צהריים/אחה"צ-ערב).

במידה ועולות שאלות: ניתן לפנות במייל ל- yadaim.m.h@gmail.com או בטלפון: דוד מוזס 052-6070130 יאיר מאיר 054-6713950

כמו כן אתם מוזמנים להתרשם ולהתעדכן בדף הפייסבוק 'פרויקט ידיים', ובאתר.

בברכת שיתוף פעולה פורה ומוצלח לרווחת האוכלוסייה החלשה.

צוות פרויקט ידיים